Cu ajutorul vostru, al cititorilor, l-am identificat pe autorul gestului mizerabil făcut în timpul momentului de reculegere ținut în memoria lui Johan Cruyff. O persoană dintr-un stadion plin cu 28.000 de spectatori. Cum băieții dau vina unii pe alții pentru o faptă care nu încalcă nicio o lege scrisă, dar terfelește regulile civilizației, iar noi nu suntem polițiști, am decis să lăsăm povestea să spună cine este responsabil.

Cluj Arena s-a cufundat în tăcere după ce arbitrul francez Ruddy Buquet a fluierat, marcând începutul momentului de reculegere ținut în memoria lui Johan Cruyff. „Se poate și la noi ca la englezi”, și-au spus mulți dintre cei prezenți, duminică seară, în tribunele stadionului de lângă Someș, pentru amicalul cu Spania. În Premier League, când jucătorii se adună la centrul terenului pentru a marca dispariția vreunui fost jucător, doar vântul se aude cum bate în steagurile de la colțurile terenurilor.



Momentul în care jucătorii români și cei spanioli s-au așezat la mijlocul terenului pentru a respecta memoria lui Johan Cruyff

La Cluj, minunea a ținut 10 secunde. La un moment dat, dinspre peluza din dreapta s-a auzit un strigăt: „Cristiii!”. Arbitrul francez este surprins de camerele TV în timp ce tresare și-și aruncă ochii înspre peluza viciată. Apoi o altă voce l-a chemat pe iluzoriul Cristi – personajul invocat într-un viral sec care a distrat în ianuarie România de pe rețelele de socializare – , iar liniștea așternută pentru moartea unei legende a fotbalului mondial a fost profanată de hohote de râs. Săpunaru și-a lăsat rușinat capul în jos, Tătărușanu a privit siderat spre peluză, în timp ce mai mulți jucători spanioli se uitau nedumeriți în jur.



Arbitrul francez Buquet privește indignat spre peluza din care s-a strigat „Cristi”. Momentul era compromis

Momentul de un penibil dureros a fost salvat de publicul de pe Cluj Arena care a decis să aplaude. Răzlețe la început, aplauzele au cuprins încet întreaga arena, într-un gest superb prin care românii civilizați și-au strigat repulsia față de compatrioții lor lipsiți de bunul simț elementar.

Dramatismul clipei este surprins într-un filmuleț realizat de agenția Reuters care poate fi vizionat aici.

La câteva minute după incident, când meciul abia începuse, ProSport a inițiat un experiment social în premieră pentru media din România. Pe pagina de Facebook, spectatorii prezenți pe Cluj Arena au fost rugați să încerce să-l identifice pe autorul acestui sacrilegiu mediatizat a doua zi, involuntar, de instituții mari de presă din lume. În 45 de minute, mesajul a devenit viral, iar mii de români au distribuit și au citit apelul ProSport. Nimeni nu a făcut bășcălie, nimeni nu a glumit pe seama acestui efort. În ciuda aparențelor, românii simt atunci când bășcălia proverbială întrece limita.

Bizonul de tribune nu poate fi împiedicat decât atunci când simte rușine pentru că gestul său a fost identificat și separat de acțiunile mulțimii.

La pauză, exista deja un indiciu serios, un bărbat cu joben care a avut loc în sectorul 2H2 al peluzei dinspre Someș. Căutările au continuat în timpul nopții, iar luni la prânz, cercul s-a restrâns la un grup de patru prieteni din Alba Iulia. „Era un grup de patru băieți veniți împreună. După ce unul dintre ei a strigat „Cristi”, au început să râdă!”, a povestit, pentru ProSport, un martor ocular.

În urma discuțiilor cu cei care au stat în jurul lor și cu unii dintre ei, jurnaliștii au rămas cu doi suspecți de încălcare a regulilor de bun simț pe un stadion de fotbal. Numele lor sunt Răzvan H. și Radu M., doi foarte buni prieteni și foști absolvenți ai Universității 1 decembrie 1918 din Alba Iulia.

Încercările ProSport de a discuta cu cei doi despre motivul pentru care au ruinat momentul de reculegere ținut în memoria lui Cruyff au fost în zadar. Răzvan H. și Radu M. au refuzat categoric dialogul la telefon sau pe contul lor de Facebook. Radu M. a dat chiar reject cererii de prietenie, apoi a șters poza cu cei patru prieteni pe care o postase imediat după meciul cu Spania.

În vârstă de 28 de ani, Radu M. este chelner la un motel restaurant aflat între Gâlda de Jos și Teiuș, în județul Alba.



Poza pe care Radu M., primul din dreapta, a șters-o de pe pagina de Facebook după ce ProSport a încercat să discute cu el



Radu M., al doilea din stânga, la un meci al Stelei, alături de Răzvan H. primul din dreapta



Radu M. și Răzvan H., cei doi membri ai grupului care au refuzat să discute cu ProSport despre incidentul de pe Cluj Arena



Radu M. este chelner într-un restaurant situat între Gâlda de Jos și Teiuș



Contactat de jurnaliști, Cătălin Cutean, patronul restaurantului în care lucrează Radu M., a fost surprins când a aflat că unul dintre angajații săi a făcut parte din grupul care a produs incidentul neplăcut de pe Cluj Arena:

„Aoleu! E o atitudine foarte urâtă. Vă dați seama. Nu am avut probleme cu el de-a lungul timpului. E angajat de vreo cinci ani la mine. Este un tip pe care mă pot baza. Am fost cu el și la un meci al României, pe Național Arena. M-am ocupat de cumpărarea biletelor și l-am luat cu mine, că e fan de fotbal. Nu mă așteptam să se întâmple chestia asta, să facă gestul ăsta”.

Ulterior, patronul localului le-a transmis jurnaliștilor că a luat legătura cu Radu M., iar acesta a negat că el ar fi strigat „Cristi”: „Mi-a zis că alt băiat din grup a strigat, dar nu vrea să spună cine. Nu vreau să-i iau apărarea, i-am spus că bărbătește ar fi să vorbească cu presa și să spună el direct că nu e vinovat. Mă surprinde refuzul lui de a discuta cu dumneavoastră”.

În ciuda repetatelor mesaje trimise de ProSport pe durata a 36 de ore, Răzvan H. și Radu M. nu au răspuns până la ora publicării acestui articol.

ProSport le mulțumește cititorilor implicați în acest experiment social și va continua să taxeze atitudinile barbare afișate pe stadioanele din România.

Citește mai jos 11 motive pentru care suporterii civilizați nu mai vin în tribune.

PS – Cei doi bărbați aflați în stânga pozei postate de Radu M. au discutat cu reporterii ProSport și au precizat că nu au nicio legătură cu scandarea auzită în timpul momentului de reculegere. Varianta lor este confirmată de martorii oculari, astfel că ProSport a decis să le protejeze identitatea

PS- Miercuri, la aproape 24 de ore după publicarea materialului, cei doi prieteni au acceptat aproape simulatan cererea de prietenie de pe Facebook. Amândoi au negat că ar fi fost autorii momentului